Ջոն Մուգար

Ջոն Մուգար () ամերիկահայ ձեռնարկատեր, Մուգարների ընտանիքի նշանավոր անդամ և Նոր Անգլիայի Star Market սուպերմարկետների ցանցի նախկին նախագահ։

Կենսագրություն 
Մուգարը ծնվել է 1914 թվականի ապրիլի 5-ին Մարտին և Աննա Մուգարների ընտանիքում՝ Բոստոնում։ Ջոնի իսկական անունը եղել է Զավեն Տեր-Մուդժգարդիչյան։ Նրա նախնիները Ամերիկա են եկել Թուրքիայի (պատմական Արևմտյան Հայաստանի) Խարբերդ քաղաքից, որը գտնվում է Արածանու ձախ ափին մոտակայքում։ Նրա նախապապը և ընտանիքի քսանհինգ անդամները զոհվել են 1915 թվականի ջարդերի ժամանակ։ Ջոնը մեծացել է Բոստոնի տարածաշրջանում, որտեղ նրա հայրը՝ Մարտին Մուգարը և հորեղբայրը Վաշինգտոն փողոցի և Մասաչուսեթս պողոտայի անկյունում ռոստորան են ունեցել, որը հայտնի է եղել Mugar's Cafe անվամբ։

Կրթություն 
Ջոն Մուգարը 1937 թվականին ավարտել է Թաֆթս համալսարանը։ 1966-1989 թվականին եղել է Թաֆթսի հոգաբարձուն։ Նա նաև եղել է համալսարանի Ֆլետչերի իրավունքի և դիվանագիտության դպրոցի խորհրդի անդամ։

Անձնական կյանք 
Ջոն Մուգարը ամուսնացել է Հելեն Գիենդանտի հետ, որին հանդիպել է 1943 թվականին Նյու Հեմփշիր նահանգի Ռոքինգհեմ շրջանի Պորտսմութ քաղաքում՝ ռազմածովային բազայում։ Այստեղ Մուգարը լեյտենանտ է եղել, իսկ Հելենը՝ բուժքույր։ Ծառայությունը ավարտելուց հետո Մուգարը կնոջ հետ եղել է Գլոստեր։

Մահ 
Ջոն Մուգարը մահացել է 2007 թվականի մարտի 23-ին՝ Գլոստերում։

Կարիերա

Վաղ կարիերա 
Տասներեք տարեկանում վաճառել է Saturday Evening Post-ը և Curtis Publishing-ի կողմից Բոստոնում կազմակերպած վաճառքի մրցույթում հաղթելով՝ դարձել է քսան տղաներից բաղկացած «վաճառքի ուժի» ղեկավար։

Մեծ ճգնաժամի ժամանակ հոր ռեստորանը փակվել է և ընտանիքի համար դժվար ժամանակներ են սկսվել։ Ջոնը դադարեցրել է իր քոլեջի բոլոր ծրագրերը և լրիվ դրույքով սկսել է աշխատել իր զարմիկ Ստեփան Մուգարի Star Market սուպերմարկետում։

1933 թվականին մեկ տարի զարմիկի մոտ աշխատելուց հետո վերադառնում է դպրոց։ Սկզբում ավարտում է Berkeley Prep-ի ասպիրանտուրան, այնուհետև ավարտել է Թաֆթսի տնտեսագիտության բաժինը։ 1937 թվականին Մուգարը ստացել է մագիստրոսի կոչում։

Նույն թվականին Մուգարը վերադարձել է Star Market, որը այդ ժամանակ արդեն ընլայնել էր իր ցանցը և ունել երեք մասնաճյուղ։ Այստեղ նշանակվել է գանձապահ։ 1940 թվականին դարձել է ցանցի փոխնախագահ։

Հետագա կարիերա 
Որպես նախագահ՝ Մուգարը օգնել է Star Market-ը փոքր ցանցից վերածել Նոր Անգլիայի խոշոր ապրանքանիշի՝ ավելի քան վաթսուն խանութներով։ Նրա ղեկավարությամբ Star Market-ը առաջիններից է եղել, որը բազմաթիվ նորամուծություններ է բերել ոլորտ, ինչպիսիսք են ցելոֆանի մեջ փաթված միսը, խանութներում վաճառվող պատրաստի պահածոներ վաճառելը, նաև փոխարկիչները, որոնք տոպրակները տեղափոխում էին խանութի կայանատեղիի կենտրոնական հավաքման կայան։ Ստեղծել է աշխատավարձի փոխանցման և կենսաթոշակային ծրագիր լրիվ և կես դրույքով աշխատողների համար։ Մուգարը իր աշխատակիցների համար տեղի համալսարանների հետ համատեղ ստեղծել է կրթական և աշխատանքային ծրագրեր և շահագրգռված խրախուսել է կանանց, որպեսզի ավելի ակտիվ դեր ունենան կառավարման մեջ, ինչի մասին վկայում է Սիմսոնի կառավարման դպրոցի հիմնադրման գործում նրա նրա ունեցած նշանակալի դերը։

Ռազմածովային ծառայությունը Երկրորդ համաշխարհային պատերազմի ժամանակ 
28 տարեկանում Ջոն Մուգարը դարձել է Ամերիկայի Միացյալ Նահանգների ռազմածովային նավատորմի ծառայող։ Նա 1943 թվականին նշանակվել է Պորտսմութի ռազմածովային նավաշինարան, որտեղ եղել է կամիսարիատի ղեկավար։ Հենց այստեղ էլ հանդիպել է իր ապագա կնոջը՝ Հելենին։ Երկուսին էլ ուղարկել են խաղաղօվկիանոսյան ճակատ. Հելենը՝ Նոր Գվինեա, Ջոնը՝ Օկինավա, որտեղ նա եղել է դեսանտային ստորաբաժանման սպա-կոմիսար։ Այստեղ նա ավարտել է իր նավատորմի ծառայողի կարիերան՝ որպես լեյտենանտ։

Ծանոթագրություններ

Աղբյուրներ 
 
 
 
 
 
 
 
Ամերիկահայ գործարարներ